Predkladacia správa

Ministerstvo financií Slovenskej republiky predkladá na rokovanie vlády Slovenskej republiky návrh na vyčlenenie prostriedkov z rozpočtovej rezervy vlády Slovenskej republiky na zabezpečenie XXX. FAI (Medzinárodná letecká federácie) majstrovstiev sveta v parašutizme a IV. FAI majstrovstiev sveta juniorov v parašutizme v presnosti pristátia a akrobacii počas voľného pádu, ktoré sa uskutočnia v Lučenci na letisku Boľkovce v dňoch 26. júla až 2. augusta 2008. Koná tak na základe návrhu Ministerstva vnútra Slovenskej republiky, keďže podľa § 10 zákona č. 523/2004 Z. z. o rozpočtových pravidlách verejnej správy  a o zmene a doplnení niektorých zákonov v znení neskorších predpisov o použití rozpočtovej rezervy vlády rozhoduje vláda na návrh ministra financií.

Návrh na vyčlenenie prostriedkov z rezervy vlády predstavuje sumu 1 000,0 tis. Sk.

Vzhľadom na to, že rozpočtové krytie je zabezpečené z rozpočtovej rezervy vlády, realizácia materiálu nezakladá zvýšené požiadavky na verejné financie. Materiál nemá finančný, ekonomický a ani environmentálny vplyv a taktiež nemá vplyv na zamestnanosť a podnikateľské prostredie.

	Materiál bol predložený na medzirezortné pripomienkové konanie, ktorého vyhodnotenie je v samostatnej prílohe. Na rokovanie vlády sa predkladá bez rozporov.